
A hazai szolgáltató központok gyakorlatára és fejlődési stratégiájára tett javaslatok egy átfogó, saját kutatási design és kivitelezés alapján

A több évtizede tartó, mára már stratégiai versenyelőnynek számító kiszervezési hullámban a kelet – közép európai régió, így Magyarország szerepe is az elmúlt két évtizedben felértékelődött. A régióban elérhető képzett, idegen nyelveket kiválóan beszélők magas száma, a földrajzi lokációból fakadó kedvező időzónák, az európai kultúrával való kulturális hasonlóságok, és a kedvező költségszintek teremtették meg a lehetőséget arra, hogy a régió a kiszervezési gyakorlat során felmerülő nehézségek és buktatók jelentős részére megoldást kínál.

Kutatásom során egyaránt vizsgáltam a regionális, és hazai szolgáltató központ gyakorlatot. A három különböző kutatási terület átfogó célja az volt, hogy a dolgozat egy olyan komplex képet adjon az iparágról, és annak jövőjéről, amely egy már működő vagy akár újonnan nyíló központ számára is megfelelő stratégiai elemeket nyújt a sikeres operáció felépítéséhez, fejlesztéséhez. A primer kutatást átfogó elméleti kutatással, ezt követően hipotézisekkel alapoztam meg. Az első terület a szolgáltató központok mindennapi gyakorlatára és jövőjére helyezi a hangsúlyt. A lengyel, cseh, román és magyar szolgáltató központoknál dolgozó vezetőkkel készített mélyinterjúk célja az volt, hogy a következtetések levonását követően, általános javaslattételeket fogalmazzak meg arra vonatkozóan, hogyan is lehetne még többet kihozni hazai szinten ebből a piacból, melyek azok az irányok, amelyeket a jövőben érdemes követni. A második kutatási terület munkavállalói oldalról közelíti meg a szolgáltató központok iparágát. Kérdőíves és mélyinterjús kutatásom alapján javaslatokat fogalmazok meg arra vonatkozóan, hogy a központok átlagnál jóval magasabb fluktuációs rátáját mi módon lehetne csökkenteni, illetve a toborzást hogyan lehetne még hatékonyabbá tenni. A harmadik, és egyben utolsó terület arról szól, hogy mennyire nyitottak a cégek ma Magyarországon arra, hogy az értékesítést, mint vállalati funkciót kiszervezzék, átadják egy olyan vállalatnak, aki erre specializálódott.
A stratégiai javaslatok olyan területeket ölelnek fel, mint a központok szolgáltatási portfóliójának bővítése magas hozzáadott értékű tevékenységek, és end-to-end folyamatok helyi kialakítása révén, erős iparági lobbi tevékenység kormányzati szinteken, valamint a shared service gyakorlat megismertetése már a felsőoktatás berkein belül, ezzel biztosítva a központok folyamatosan bővülő munkaerő igényét, és Magyarország versenyképességét regionális viszonylatban.



